ΚΑΝΟΝΙΣΜΟΣ (ΕΟΚ) αριθ. 2213/76 ΤΗΣ ΕΠΙΤΡΟΠΗΣ της 10ης Σεπτεμβρίου 1976 περί της πωλήσεως αποκορυφωμένου γάλακτος εις κόνιν από τα δημόσια αποθέματα

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη περί ιδρύσεως της Ευρωπαϊκής Οικονομικής Κοινότητος,

τον κανονισμό (ΕΟΚ) αριθ. 804/68 του Συμβουλίου της 27ης Ιουνίου 1968 περί κοινής οργανώσεως αγοράς στον τομέα του γάλακτος και των γαλακτοκομικών προϊόντων(1), όπως τροποποιήθηκε τελευταία από τον κανονισμό (ΕΟΚ) αριθ. 559/76(2), και ιδίως το άρθρο 7 παράγραφος 5 και το άρθρο 28,

Εκτιμώντας:

ότι υπάρχουν στην Κοινότητα σημαντικά δημόσια αποθέματα αποκορυφωμένου γάλακτος εις κόνιν- ότι ενδείκνυται να προβλεφθούν μέτρα για την πώληση του αποκορυφωμένου αυτού γάλακτος εις κόνιν εφ' όσον υπάρχουν δυνατότητες διαθέσεως-

ότι οι δυνατότητες διαθέσεως του αποκορυφωμένου γάλακτος εις κόνιν δημοσίων αποθεμάτων δύνανται να παρουσιασθούν σύντομα- ότι, κατόπιν της ξηρασίας η οποία μείωσε την παραγωγή αποκορυφωμένου γάλακτος εις κόνιν, οι διαθέσιμες ποσότητες στην αγορά κινδυνεύουν να μην επαρκέσουν για την ικανοποίηση της ζητήσεως- ότι είναι κατά συνέπεια αναγκαίο να δημιουργηθεί η δυνατότητα αγοράς αποκορυφωμένου γάλακτος εις κόνιν από τους οργανισμούς παρεμβάσεως- ότι η τιμή δύναται να καθορισθεί με αύξηση της τιμής αγοράς του αποκορυφωμένου γάλακτος εις κόνιν, η οποία καταβάλλεται από τον οργανισμό παρεμβάσεως, κατά ποσό το οποίο λαμβάνει υπόψη την κατάσταση της αγοράς και τα έξοδα που προκύπτουν από την αποθεματοποίηση-

ότι ενδείκνυται να ανακοινώνουν τα Κράτη μέλη στην Επιτροπή τις ποσότητες αποκορυφωμένου γάλακτος εις κόνιν που πωλούνται δυνάμει του παρόντος κανονισμού-

ότι η Επιτροπή Διαχειρίσεως Γάλακτος και Γαλακτοκομικών Προϊόντων δεν διατύπωσε γνώμη εντός της προθεσμίας που έχει ταχθεί από τον πρόεδρό της,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Οι οργανισμοί παρεμβάσεως των Κρατών μελών πωλούν σε κάθε ενδιαφερόμενο το αποκορυφωμένο γάλα εις κόνιν που ευρίσκεται στην κατοχή τους και το οποίο, κατά την ημέρα της συνάψεως της συμβάσεως πωλήσεως, ήταν αποθεματοποιημένο τουλάχιστον από εξαμήνου.

Άρθρο 2

1. Το αποκορυφωμένο γάλα εις κόνιν πωλείται:

α) στην θύρα της αποθήκης στην τιμή των:

- 92,5 λογιστικών μονάδων ανά 100 χιλιόγραμμα για τις ποσότητες που αποτελούν αντικείμενο συμβάσεως πωλήσεως που έχει συναφθεί πριν από την 4η Οκτωβρίου 1976-

- 93,5 λογιστικών μονάδων ανά 100 χιλιόγραμμα για τις ποσότητες που αποτελούν αντικείμενο συμβάσεως πωλήσεως που έχει συναφθεί από την 4η Οκτωβρίου 1976-

β) σε ποσότητες ίσες ή ανώτερες των 10 τόννων.

2. Ο οργανισμός παρεμβάσεως πωλεί το αποκορυφωμένο γάλα εις κόνιν μόνον αν παρασχεθεί, το αργότερο κατά τη σύναψη της συμβάσεως πωλήσεως, ασφάλεια ίση με 2 λογιστικές μονάδες ανά 100 χιλιόγραμμα.

Η ασφάλεια παρέχεται, κατ' επιλογή του Κράτους μέλους, είτε υπό μορφή επιταγής που απευθύνεται στον οργανισμό παρεμβάσεως, είτε υπό μορφή εγγυήσεως που ανταποκρίνεται στα κριτήρια που έχουν καθορισθεί από το ενδιαφερόμενο Κράτος μέλος.

Άρθρο 3

1. Ο αγοραστής παραλαμβάνει το αποκορυφωμένο γάλα εις κόνιν εντός προθεσμίας ενός μηνός από την ημέρα συνάψεως της συμβάσεως πωλήσεως.

Η παραλαβή της ποσότητος που αγοράστηκε δύναται να γίνει τμηματική σε επί μέρους ποσότητες από τις οποίες καμμία δεν δύναται να είναι κατώτερη των 10 τόννων.

2. Πριν από την παραλαβή κάθε ποσότητος, ο αγοραστής πληρώνει στον οργανισμό παρεμβάσεως την αντίστοιχη ποσότητα.

3. Εκτός περιπτώσεως ανωτέρας βίας, αν ο αγοραστής δεν παραλάβει το αποκορυφωμένο γάλα εις κόνιν εντός της προθεσμίας που προβλέπεται στην παράγραφο 1, η σύμβαση πωλήσεως ακυρώνεται για τις απομένουσες ποσότητες.

4. Η ασφάλεια που προβλέπεται στο άρθρο 2 παράγραφος 2 καταπίπτει για τις ποσότητες για τις οποίες η σύμβαση πωλήσεως ακυρώνεται δυνάμει της παραγράφου 3. Αυτή αποδεσμεύεται αμέσως για τις ποσότητες που παρελήφθησαν εκτός της προθεσμίας που έχει ορισθεί.

5. Σε περίπτωση ανωτέρας βίας, ο οργανισμός παρεμβάσεως καθορίζει τα μέτρα που κρίνει αναγκαία ανάλογα με την επικαλουμένη περίσταση.

Άρθρο 4

Τα Κράτη μέλη ανακοινώνουν στην Επιτροπή, το αργότερο κάθε Τρίτη, τις ποσότητες αποκορυφωμένου γάλακτος εις κόνιν που κατά την διάρκεια της προηγουμένης εβδομάδος:

- αποτέλεσαν αντικείμενο συμβάσεως πωλήσεως,

- ρευστοποιήθηκαν από τα αποθέματα.

Άρθρο 5

Ο παρών κανονισμός αρχίζει να ισχύει από της δημοσιεύσεώς του στην Επίσημη Εφημερίδα των Ευρωπαϊκών Κοινοτήτων.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε Κράτος μέλος

Έγινε στις Βρυξέλλες, στις 10 Σεπτεμβρίου 1976.

Για την Επιτροπή

P. J. LARDINOIS

Μέλος της Επιτροπής

(1) ΕΕ αριθ. Ν 148 της 28.6.1968, σ. 13.

(2) ΕΕ αριθ. Ν 67 της 15.3.1976, σ. 9.